Tíu mest lesnu fréttaskýringar Stundarinnar á árinu - Stundin
Tíu mest lesnu fréttaskýringar Stundarinnar á árinu
Aðstæður fanga, starfsfólks í ferðaþjónustu og ungs fólks á fasteignamarkaði, þetta var á meðal þeirra viðfangsefna sem mest lesnu fréttaskýringar ársins fjölluðu um.
31. desember 2017, kl. 16:00
1 Fangelsi án lausnar
Fangelsi án lausnar
Í fangelsinu á Hólmsheiði eru konur lokaðar inni vegna brota sem þær frömdu undir áhrifum áfengis- og vímuefna. Fá úrræði eru hins vegar til staðar inni í fangelsinu til þess að mæta þessum vanda, þar sem einn sálfræðingur sinnir öllum föngum í fangelsum og enginn meðferðargangur er fyrir konur. Það er ekki heldur neitt sem tekur við þeim þegar þær ljúka afplánun, og þær lýsa því hvernig þær fara beint úr fangelsi á götuna og þaðan aftur inn í fangelsið. Ingibjörg Dögg Kjartansdóttir kynnti sér lífið í fangelsinu á Hólmsheiði.
2 Það sem SÁÁ vill ekki tala um
Meðferð SÁÁ snýst um að lækna „lífshættulegan heilasjúkdóm,“ en konur hafa upplifað ógnanir og áreitni frá dæmdum brotamönnum í meðferðinni. Ung stúlka lýsir því hvernig hún hætti í meðferð vegna ógnana og áreitis. Vinkona móður hennar var vikið fyrirvaralaust úr meðferð án skýringa, eftir að hún tilkynnti um áreitni, og ekki vísað í önnur úrræði þrátt fyrir alvarleika sjúkdómsins. Forsvarsmenn SÁÁ segja gagnrýni ógna öryggi og heilsu annarra sjúklinga og vísa henni á bug.
3 Ungt fólk flýr klær GAMMA og heldur sig í hreiðrinu
Ungt fólk flýr klær GAMMA og heldur sig í hreiðrinu
Stundin rýndi í húsnæðismálin á árinu og komst að því að ungt fólk situr eftir í lengstu samfelldu uppsveiflu lýðveldissögunnar. Þrátt fyrir aukinn hagvöxt og kaupmátt hefur sjaldan verið erfiðara fyrir ungt fólk að koma sér upp þaki yfir höfuðið. Húsnæðisskortur, fjölgun erlendra ferðamanna og uppkaup stórra leigufélaga á jafnvel heilu íbúðablokkunum hefur ýtt undir sífellt hækkandi húsnæðis- og leiguverð á undanförnum árum sem veldur því að fjöldi fólks kemst ekki úr foreldrahúsum, gefst jafnvel upp og flytur úr landi. Ekki sér fyrir endann á þeirri þróun.
4 Ótti og grátur eftir störf á farfuglaheimili á Selfossi
Ótti og grátur eftir störf á farfuglaheimili á Selfossi
Stundin fjallaði ítarlega um brot á erlendu starfsfólki á árinu. Ein sagan er af Dagmöru og Gabrielu, pólskum konum sem voru ráðnar til starfa á Farfuglaheimilinu á Selfossi. Himinn og haf var hins vegar á milli þess hvernig starfið var auglýst og hvernig það var í raun. Vinnutími var mun lengri, frí var mun minna, matur var ekki innifalinn og laun ekki greidd.
5 Seldi í Sjóði 9 sama dag og neyðarlögin voru sett
Í byrjun október greindi Stundin frá því að Bjarni Benediktsson, þáverandi forsætisráðherra, hefði selt allar eignir sínar í Sjóði 9 hjá Glitni dagana 2. til 6. október árið 2008, en hann var þá þingmaður Sjálfstæðisflokksins. Umfjöllunin var unnin í samstarfi við RME og breska fjölmiðilinn Guardian og byggði á nýjum gögnum sem varpa ljósi á hlutabréfasölu Bjarna í Glitni í febrúar 2008 en hann fundaði með bankastjóra Glitnis tveimur dögum áður en hann byrjaði að selja bréfin.
Enn er í gildi lögbann á Stundina vegna umfjöllunarinnar.
6 Tengsl manndrápsmanna við útlendingahatur og ógnanir
Tengsl manndrápsmanna við útlendingahatur og ógnanir
Sveinn Gestur Tryggvason var í sumar handtekinn fyrir morðið á Arnari Jónssyni Aspar, en hann hafði áður ógnað og hótað fólki sem hefur sett sig á móti þjóðernissinnuðum stjórnmálum, líkt og Stundin greindi frá. Hann fangaði því að hælisleitandi kveikti í sér og kom meðal annars að heimili bloggara sem hafði haldið úti gagnrýni á þjóðernissinna.
7 Íslendingar flytja úr landi til að geta lifað af framfærslu sinni
Íslendingar flytja úr landi til að geta lifað af framfærslu sinni
Stundin fjallaði um landflótta Íslendinga til Spánar, en um 200 Íslendingar hafa keypt húsnæði á Spánarströndum það sem af er þessu ári. Þúsundir búa allt árið eða að hluta á Costa Blanca, Hvítu ströndinni. Öryrkjar og eldri borgarar geta lifað mannsæmandi lífi í stað þess að berjast við fátækt, en helmingi ódýrara er að lifa á Spáni en á Íslandi.
8 Forsætisráðherra á gráu svæði stjórnmála og viðskipta
Forsætisráðherra af gráu svæði stjórnmála og viðskipta
Í mars á þessu ári rýndi Stundin í tengsl Bjarna Benediktssonar, þáverandi forsætisráðherra, við viðskiptalífið en hann var umsvifamikill í viðskiptum samhliða þingmennsku. Félög sem hann stýrði eða átti aðkomu að stefna í að skilja eftir sig tæplega 130 milljarða króna af afskriftum, sem nemur næstum því tvöfaldri upphæð leiðréttingar verðtryggðra húsnæðislána. Bjarni og faðir hans tóku ákvarðanir um sölu hlutabréfa þegar hann var í kjöraðstæðum til að njóta upplýsinga sem almennur aðili á markaði hafði ekki. Síðar á árinu kom í ljós að Bjarni seldi allar eignir sínar í Sjóði 9 hjá Glitni dagana fyrir hrun árið 2008.
9 Stríðsglæpamaðurinn sem við elskuðum: Saga af glæpum og meðvirkni
Stríðsglæpamaðurinn sem við elskuðum: Saga af glæpum og meðvirkni
Karl Th. Birgisson rifjaði upp hvernig íslenska þjóðin stóð með stríðsglæpamanni sem stóð að skefjalausu ofbeldi og morðum á gyðingum og fleirum í seinni heimsstyrjöldinni. Morgunblaðið tók meðal annars þá fyrir sem bentu á sannanir í máli Eðvalds Hinrikssonar og tengdi þá við sovésku leyniþjónustuna.
10 Draumurinn á Íslandi breytist í martröð
Skuggahlið ferðamennskunnar: Draumurinn á Íslandi breytist í martröð
Með örum vexti ferðamannaiðnaðar á Íslandi hafa skapast kjörnar aðstæður fyrir brot þar sem vinnuveitendur nýta sér vanþekkingu erlendra starfsmanna. Stundin fjallaði ítarlega um málið og sagði sögur starfsmanna af erlendum uppruna sem upplifði sig svikið.
http://stund.in/FB9F